El dirigent republicà insta els ciutadans a "plantar cara" a les urnes com ho van fer després dels atemptats de l'11-M i etziba a Fernández Díaz: "Sap que el que ha fet no té perdó de Déu" ACN Barcelona.-El president d'ERC i vicepresident del Govern, Oriol Junqueras, ha demanat aquest dimecres la dimissió del president del govern espanyol en funcions i líder del PP, Mariano Rajoy. Considera que la conversa entre Jorge Fernández Díaz i Daniel De Alfonso, director de l'Oficina Antifrau, que apunta a una conspiració contra CDC i ERC, és un "exemple incontestable, claríssim". "Tots els que en són responsables d'aquest acte de maldat i mentides haurien de dimitir tots sense excepció, de forma immediata", ha dit en roda de premsa envoltat de càrrecs i dirigents del partit. Ho ha definit de "GAL mediàtic" i ha instat els ciutadans a actuar a les urnes el 26-J de la mateixa manera que "van plantar cara" després dels atemptats de l'11-M a un govern "que va mentir, que va sortir a falsejar la realitat". Junqueras també ha replicat les paraules del ministre de l'Interior en funcions i candidat del PPC, Jorge Fernández Díaz, apel·lant a les seves conviccions religioses: "Sap que el que ha fet no té perdó de Déu". El president d'ERC  i vicepresident del Govern, Oriol Junqueras, ha comparegut aquest dimecres en roda de premsa a la seu del partit acompanyat per desenes de càrrecs institucionals i dirigents del partit. Ha valorat la filtració d'aquest dimarts al diari 'Público' d'una conversa entre el candidat del PPC i ministre de l'Interior en funcions, Jorge Fernández Díaz, i el director de l'OAC, Daniel De Alfonso Laso, en que s'apunta que conspiraven contra CDC i ERC.  "Tots els demòcrates sense excepció són víctimes d'aquest nou atac, un estat que no s'ha aturat mai, és un veritable GAL mediàtic, que en altres moments sempre ha actuat contra la llibertat i la democràcia", ha asseverat Junqueras. El dirigent republicà considera el contingut de la conversa un "exemple incontestable, claríssim" i per això ha exigit que "tots els responsables d'aquest acte de maldat i mentides haurien de dimitir sense excepció, començant pel president del govern espanyol". Dimarts ERC va demanar la dimissió de Fernández Díaz i de De Alfonso, i ara  Junqueras hi ha afegit Rajoy perquè cada minut que passa "acumulen més culpa per acció o per omissió".  Junqueras, que ha parlat d'alçament de "les estructures d'estat, de les clavegueres d'un estat", ha interpel·lat "a tots els demòcrates davant d'un atac sistemàtic contra la veritat, contra el bé, des de la més profunda mala voluntat". "No som davant d'un joc polític més o menys legítim sinó d'unes persones, d'un parell, d'un estat, començant pel president de govern espanyol que segons Fernández Díaz n'era coneixedor, que amenaça el dret de tots els ciutadans", ha dit. I encara sobre Rajoy ha afegit: si no n'era coneixedor, "pitjor", perquè vol dir que no sabia que un ministre seu "conspira, falseja, aixeca falsos testimonis, crea coses que no existeixen per fer mal, per provocar descrèdit".  "On és el límit? Durant quant de temps? Qui grava?", s'ha preguntat Junqueras en roda de premsa. "Qui està protegit, qui pot sentir-se segur davant de les malvestats i de la mala actuació, davant d'aquests actes que són actes criminals, contraris al més sentit bàsic de l'ètica o la moral? Qui està protegit davant d'això?", ha insistit. El dirigent republicà  ha reivindicat l'orgull de la tasca d'ERC fins ara i la netedat política a les seves files. "No poden trobar res i les volen inventar i demanen ajuda els uns als altres", ha recriminat a qui pretén "atemptar" contra la llibertat i la democràcia. "Ningú ens intimidarà, no ens rendirem, no abandonarem, no ens deixarem anar de braços" "Sap que això que ha fet no té perdó de Déu" El dirigent republicà ha replicat ja també a la valoració que n'ha fet el ministre de l'Interior en funcions, Jorge Fernández Díaz, que s'ha erigit com a víctima. "S'evidencia que el ministre ha perdut si mai l'havia tingut el sentit de la vergonya i la dignitat, és un veritable escàndol".  Junqueras ha lamentat amb contundència que es busqués fer-ho públic en "el moment processal oportú". "No intentaven fer justícia o esclarir la veritat sinó inventar una veritat que no existia, mentint, per llençar-ho per fer encara més mal, és una vergonya absoluta".  "Em sembla que el senyor ministre sempre li agrada dir que és creient; tant de bo que sigui veritat, perquè si ho és de veritat sap que tot el que ha fet no té perdó de Déu", ha etzibat.  Les reacció a les urnes La filtració es produeix dies abans de les eleccions del 26-J i per això Junqueras ha instat la ciutadania a ser "conscients de la dimensió de la conspiració, contra la veritat, la llibertat i contra la justícia". Ha fet una crida a convertir "la bondat en vots" perquè siguin després "esperança". "Ens hi juguem molt, [...] actuen en contra de la justícia, la llibertat i la dignitat, que els ciutadans actuïn perquè ens hi juguem molt". "Igual que ens vam jugar molt després dels atemptats terribles de l'11-M, els ciutadans van plantar cara a un estat, un govern i uns ministres que també  van mentir, que van sortir a falsejar la realitat, que van intentar exculpar els culpables i responsabilitzar els que no ho eren, mentien de forma sistemàtica, de forma molt més que sistemàtica", ha defensat. En aquest sentit ha lamentat que es menteixi i falsegi per "fer mal a la dignitat i la honorabilitat de moltes persones, no només d'un partit polític".  Per tot plegat, els republicans han advertit que faran servir els instruments legals que tinguin a l'abast per defensar-se. "Ens trobaran sempre al davant", ha afirmat. Junqueras ha parlat amb el president de la Generalitat, Carles Puigdemont, "una bona estona". "Estem en contacte, intentem estar-ho amb tothom, especialment amb els que es poden sentir més agreujats". També ha agraït el suport d'altres grups parlamentaris i a les xarxes davant "d'una traïció absoluta a la ciutadania, a les lleis, a les seves obligacions i responsabilitats". El president dels republicans ha comparegut flanquejat per la secretària general del partit, Marta Rovira, els candidats al 26-J, amb Gabriel Rufián i Joan Tardà al capdavant, i diversos alcaldes i càrrecs institucionals com la consellera de Treball i Famílies, Dolors Bassa, i el de Salut, Toni Comín.

Summary: Junqueras demana la dimissió de Rajoy i titlla la conversa de Fernández Díaz i De Alfonso de "GAL mediàtic"


El jutjat d'instrucció número 2 de Tortosa ha deixat en llibertat sense mesures cautelars al jove  detingut aquest divendres, 21 de desembre, per tallar l'AP-7 a l'Ampolla (Baix Ebre). El jove, de 25 anys i veí de Deltebre, s'ha acollit al seu dret a no declarar davant la jutgessa aquest dissabte al matí. Se li imputa un delicte per desordres públics, resistència a l'autoritat, amenaces i danys. Segons el seu advocat, Òscar Grau, en l'atestat dels Mossos d'Esquadra se l'acusa de ser la persona que va encendre la columna de pneumàtics que tallava l'autopista. La policia catalana també va detenir dues persones més divendres. El seu arrest va quedar sense efecte ahir al vespre.

Summary: Llibertat sense mesures cautelars pel jove detingut pel tall de l'AP-7 a l'Ampolla


Després que la segona UTE adjudicatària dels treballs de construcció del Palau d'Esports de Tarragona hagi renunciat al projecte, l'Ajuntament de la ciutat s'ha mostrat confiat que la Generalitat de Catalunya trobarà una solució perquè la infraestructura estigui a punt pels Jocs Mediterranis. El coordinador general de l'esdeveniment esportiu, Javier Villamayor, ha fet una crida a la tranquil·litat. "Estem segurs que el govern de Catalunya treballarà perquè hi hagi solucions immediates", ha manifestat. En aquest sentit, ha recordat que no és el consistori tarragoní qui licita i adjudica aquesta obra, sinó que és l'empresa Infraestructures.cat i, per tant, és al Govern a qui li correspon "moure fitxa". Villamayor ha posat la seva agenda a disposició del Govern per trobar-se "on, quan i amb qui considerin" per "tractar el tema de forma urgent". I és que hi ha un "cronograma ajustat" i s'espera una "visita imminent" del Comitè Olímpic Internacional "per revisar l'estat del projecte", ha alertat. Per tant, "se li han d'oferir solucions no només al Comitè Organitzador de Tarragona, sinó també al Comitè Olímpic Internacional", ha afegit. El coordinador dels Jocs ha reconegut que el contratemps de la segona renúncia els ha "estranyat profundament", però ha apel·lat a "la professionalitat, el rigor i l'eficàcia d'Infraestructures.cat" perquè aquesta obra estigui acabada dins dels terminis previstos. "Tenim la confiança màxima que el Govern considera que aquest projecte és tan important com ho pensem des de Tarragona", ha manifestat, "i que aquells compromisos que es van adoptar en el seu dia es compliran de forma fidel". El Palau d'Esports és l'aportació del Govern a l'esdeveniment esportiu. "Si cada cop hi ha menys temps, suposo que això afegirà complexitat per la licitació i adjudicació de les obres i la seva execució", ha exposat Villamayor, "però no ens correspon a nosaltres trobar les solucions", ha reiterat. Pel que fa a les postures d'alguns grups municipals a l'oposició a l'Ajuntament de la ciutat, molt crítics amb la situació actual, ha demanat "lleialtat institucional" i que dediquin energies "a parlar amb els seus interlocutors al govern català", que sempre han donat suport als Jocs, ha recordat el coordinador. "No entenc aquesta ambivalència, aquesta bipolaritat", ha etzibat. El grup de CiU al consistori ha reclamat una Junta de Portaveus urgent; ERC ha expressat que "ni les condicions ni el temps d'execució fan recomanable assumir la responsabilitat" de construir el Palau d'Esports i, finalment, la CUP ha alertat de possibles sobrecostos en la construcció de la infraestructura.

Summary: L'Ajuntament de Tarragona confia que el Govern trobarà una solució perquè el Palau d'Esports estigui enllestit a temps


El secretari general del PSOE, Pedro Sánchez, ha fet aquest dissabte "una crida a la calma, a la serenitat i a l'assossegament perquè guanyi la convivència a Catalunya l'1 d'octubre". "Demà podem perdre més tots del que algú creu que pot guanyar per si mateix", ha avisat. Alhora, també ha reclamat que el 2 d'octubre sigui una jornada de reflexió i comenci el diàleg. Durant la cloenda del congrés del Partit Socialista d'Euskadi, Sánchez ha recriminat al PP que hagi estat "sis anys de braços creuats" mentre creixia el suport sobiranista a Catalunya. Alhora també s'ha adreçat als independentistes i els ha reclamat que abandonin "la senda de la il·legalitat" per començar a parlar.

Summary: Pedro Sánchez crida a la calma l'1 d'octubre i al diàleg l'endemà després de "sis anys de braços creuats del PP"


El president de l'Assemblea Nacional Catalana (ANC), Jordi Sànchez, ha qualificat d'una "manca democràtica indiscutible" que el líder Sortu i de l'esquerra independista basca, Arnaldo Otegui, no es pogués presentar a les eleccions basques del proper setembre. En declaracions a RAC1, Sànchez ha reconegut la "complexitat jurídica" de la qüestió però ha dit que pretendre que Otegui no es pugui presentar demostra que l'Estat espanyol "està decidit a portar fins al límit les seves interpretacions i posar en qüestió fins i tot el seu estat de dret per defensar el que consideren els elements bàsics de la unitat d'Espanya". Sànchez ha mostrat el "suport inequívoc" a Otegui perquè es pugui presentar i ha defensat que han de ser els ciutadans els que decideixin si li donen suport a les urnes o no. En clau catalana, Sànchez s'ha mostrat convençut que la qüestió de confiança serà "clarament superada" pel president Carles Puigdemont.  Sànchez ha augurat que en les properes setmanes el 'cas Otegui' "serà un exemple clar de fins a quin punt els drets i les llibertats estan preservats o no en clau democràtica". El president de l'ANC ha defensat que ha de ser la ciutadania la que ha de decidir si Otegui ha d'estar al Parlament basc, de la mateixa manera que els catalans han de ser els que han de poder decidir el futur del país. Ha afirmat que tant en un cas com en un altre, l'Estat espanyol "es posa neguitós" a l'hora d'abordar aquestes qüestions. D'altra banda, s'ha referit a la moció de confiança a la que se sotmetrà Puigdemont al setembre, moció que ha asseverat que el president superarà. "No hi ha cap element sobre la taula que faci pensar que no s'aprovi", ha dit. Sànchez ha dit que aquesta moció suposa un moment "de rellevància" pel que el president pugui posar sobre la taula i ha afirmat que "representarà un punt i a part" en el procés cap a la independència. "Serà enormement determinat el que el president dirà, tant en objectius com en concreció de dates", ha afegit.  Ha apuntat que és conscient que aquesta moció va unit a l'aprovació de pressupostos i ha dit que aquest és un tema que "caldrà treballar" per tal d'assolir un element "d'estabilitat" que serà "clau per culminar el procés". En ser preguntat per una eventual inhabilitació de la presidenta del Parlament, Carme Forcadell, Sànchez ha dit que fins i tot el Tribunal Constitucional (TC) se sent "incòmode" en aquesta qüestió i ha considerat que "no és gens descabellat pensar que el que farà serà canalitzar-ho cap a altres organismes, com el poder judicial" perquè sigui aquest "el que prepari les bases d'algun tipus de sanció o inhabilitació".  El president de l'ANC ha dit que aquest tema ha de preocupar "relativament", ja que ha defensat que el procés sobiranista disposa dels elements "clau" per poder culminar "amb legitimitat" el mandat del 27-S. Ha explicat que s'ha de continuar el camí cap a la independència i ha dit que organismes com el TC o la Fiscalia "ja faran el que creguin que han de fer". Sobre la Diada d'enguany, ha assegurat que tornarà a ser un èxit i ha dit que si el ritme d'inscripció és més baix és també perquè la campanya que s'està fent des de la pròpia assemblea ha començat més tard que l'any passat ja que l'escenari és diferent. Ha afegit que l'ANC no ha volgut gastar tots els esforços ni recursos econòmics amb la vista posada en el referèndum que s'ha de celebrar.

Summary: Sànchez (ANC) veu de "manca democràtica indiscutible" que Otegui no es pugui presentar a les eleccions basques


La Corporació Catalana de Mitjans Audiovisuals (CCMA) i l'Ens Públic de Radiotelevisió de les Illes Balears (EPRTVIB) han posat en marxa el Bon Dia TV, un canal digital de continguts audiovisuals dels territoris de parla catalana. La nova plataforma pretén establir sinergies amb les televisions dels territoris més pròxims que comparteixen història, llengua i cultura per facilitar la producció i circulació de productes audiovisuals. El canal emet continguts de les dues televisions amb una programació adreçada a un públic generalista i un marcat caràcter social i cultural. L'oferta de continguts inclou documentals, sèries, llargmetratges, programes de viatges, cuina, literatura, cultura, ciència, tradicions i esports.  Concretament, de dilluns a divendres s'emetran reportatges i programes divulgatius de cuina, viatges i llengua. Tindran d’aliats Santi Taura ('Cuina amb Santi Taura') o Marc Ribas ('Cuines'), que s’acompanyaran de programes com 'Benvinguts a l’hort', amb Ada Perellada, 'Cuina x solters', amb Ismael Prados, 'Al vostre gust', amb Tana Collados, 'La salut al cistell', amb Marcel Gorgori, o el programa d’alimentació i nutrició 'Fred i Calent'.  També donaran a conèixer la diversitat de cada comarca amb Manolo Barahoma i Pedro Carbonell ('Gent de la mar'), Quim Masferré ('El foraster'), Marta Gilbert ('Salpem!'), Marc de las Heras ('GR Pirineus', 'Terres del Sud', 'Barcelona'), Ferran Torrent i Empar Moliner ('Cosins germans'), Martí Boada ('Boscos') i Pol Izquierdo ('Bèsties'). Amb 'Fora por!' faran un recorregut pels pobles de les Illes i descobriran com hi viuen els protagonistes d’aquesta sèrie que, a cada capítol, proposa un repte al protagonista, i a 'Uep! Com Anam?' s’acostaran a la vida dels pagesos de fora vila.  Quant a la ficció d'IB3 i TV3, s'emetrà 'Hotel Bellavista', 'Mai neva a Ciutat', 'KMM', '39+1', 'El crac', 'Cites', 'Gran Nord', 'Estació d’enllaç', 'Majoria absoluta', 'Temps de silenci', 'Nissaga de poder', 'Teresina S.A.', 'Porca misèria' i 'La memòria dels Caragols', entre d'altres.

Summary: TV3 i IB3 posen en marxa el canal digital de continguts audiovisuals en català Bon Dia TV


Una persona ha estat detinguda aquest dijous a la tarda en el marc d'una operació conjunta de Guàrdia Urbana de Barcelona i Mossos d'Esquadra als anomenats narcopisos del barri del Raval. A banda de la detenció s'ha intervingut material utilitzat en el tràfic de substàncies estupefaents, segons indiquen els cossos policials. Des de principis del 2017 s'han fet 59 entrades en domicilis d'aquest barri utilitzats com a punts de venda i consum de drogues. A més s'ha detingut 81 persones. L'operació d'avui ha consistit en una entrada i registre en un domicili per un delicte contra la salut pública. La investigació d'aquest cas es va iniciar arran de les queixes dels veïns que manifestaven que a l'immoble es venien i es consumien substàncies estupefaents.  Davant d'aquesta informació, Mossos i Guàrdia Urbana van iniciar un dispositiu de vigilància i investigació per determinar si efectivament es cometien accions delictives al pis i per poder reunir les proves suficients contra els presumptes responsables. Després de la investigació el jutge instructor del cas va autoritzar l'entrada i registre que ha tingut lloc aquesta tarda.

Summary: Un detingut en una operació de Guàrdia Urbana i Mossos d'Esquadra als narcopisos del Raval


La secretària general adjunta d'ERC, Marta Vilalta, ha assegurat aquest dilluns que a la formació republicana li sap "greu" el "joc electoralista" que s'està fent amb la taula de diàleg entre governs que ha portat que no es pugui celebrar la trobada de forma "immediata" per falta de consens. En roda de premsa, ha dit que ERC no posa "excuses" i que treballaran per "enfortir al màxim" l'independentisme perquè es pugui defensar amb més "força" l'autodeterminació i l'amnistia. "Si algú no ho vol o posa excuses, que ho expliqui", ha apuntat la Vilalta. La portaveu d'ERC ha criticat que es desaprofiti l'"oportunitat" pel diàleg i la negociació i ha dit que hi seguiran insistint igual que amb la "resta d'escenaris".

Summary: ERC lamenta el "joc electoralista" amb la taula de diàleg i demana aprofitar "l'oportunitat"


Front comú del sector de la construcció, la universitat i els ajuntaments de Girona, Figueres i Olot per impulsar la rehabilitació i la renovació urbana arreu del territori. Tots ells han constituït aquest dimarts un observatori específic, que neix sota la premissa de repensar, actualitzar i millorar els edificis i ciutats. El president del Col·legi d'Arquitectes, Narcís Reverendo, subratlla que l'apriorisme que els guia és que en els propers trenta anys "les ciutats no s'hauran d'ampliar, sinó renovar". Per això, concreta, l'observatori s'obre tant a l'administració pública com a la iniciativa privada "per impulsar la rehabilitació a totes les escales" (i defugir la idea que només els barris més antics dels pobles i ciutats necessiten renovar-se). "Avui dia hi ha molt poca obra nova, però encara es rehabilita menys; per això volem incidir-hi", diu el president dels arquitectes gironins. Entre els esculls que hauran de superar hi ha, per exemple, el de l'actual normativa, pensada més per als edificis que es construeixen des de zero que no pas per a aquells que necessiten millores.

Summary: Neix un observatori per fomentar la rehabilitació i la renovació urbana arreu de les comarques gironines


Els magistrats es podrien reunir aquesta mateixa tarda per admetre a tràmit els recursos i suspendre les normes   ACN Madrid.-El Consell de Ministres ha aprovat aquest divendres presentar recursos d’inconstitucionalitat contra la Llei de transitorietat, aprovada aquest dijous al Parlament, i contra la Llei del Codi Tributari de Catalunya, aprovada al juliol, que fixa l’estructura de la Hisenda Catalana. L’executiu espanyol ha obtingut abans l’aval del Consell d’Estat, que ha emès dictamens preceptius però no vinculants on es mostra favorable a les dues impugnacions. El Tribunal Constitucional es podria reunir aquesta tarda per admetre els dos recursos a tràmit i suspendre automàticament les dues normes, tot i que el ple ordinari es va acabar aquest dijous amb la suspensió de la Llei del referèndum i del decret de convocatòria de l’1-O. Segons el portaveu del govern espanyol, Íñigo Méndez de Vigo, la llei suposa una "ruptura total i absoluta amb l'ordre constitucional i vol ser una constitució transitòria". Pel que fa al Codi Tributari, el govern espanyol assegura que s'emmarca en els esforços del govern de la Generalitat de crear una hisenda pròpia. A la roda de premsa posterior al Consell de Ministres, Méndez de Vigo també ha valorat el clima en què es va aprovar anit al Parlament. "Els debats han deixat patent el clima de descomposició polític i institucional que hi ha a Catalunya, on la majoria parlamentària vulnera les lleis i elimina el pluralisme social que tant ha caracteritzat a Catalunya", ha valorat.  En aquest marc, el portaveu del govern espanyol ha carregat contra la presidenta de la cambra, Carme Forcadell, i ha afirmat que ha tingut una "actuació inaudita només actuant a favor dels diputats que defensen les posicions secessionistes".  També ha acusat el Govern de "caminar cap a una dictadura sense cap mena de complex". Méndez de Vigo ha recordat que a l'octubre es compliran 40 anys del retorn del president Josep Tarradellas a Catalunya. "El seu retorn va omplir Catalunya de democràcia i legitimitat i ara els seus successors pretenen dinamitar la democràcia recuperada després d'una dictadura a la que es dirigeixen sense cap mena de complex", ha valorat.  Suspensió de la Llei de transitorietat   El recurs del govern espanyol contra la Llei de transitorietat demana la suspensió cautelar de la norma aprovada aquest dijous al Parlament, que entrarà en vigor en cas que el ‘sí’ guanyi al referèndum de l’1 d’octubre. La norma estableix les bases de la transició des de l’etapa autonòmica espanyola fins a la república catalana independent, i fixa un termini de sis mesos entre el referèndum de l’1-O o les eleccions constituents, en cas de victòria del ‘sí’.   La Llei també preveu que les eleccions constituents donin pas a una Assemblea Constituent que substitueixi l’actual Parlament i que serà vigent en el període en què es redactarà la Constitució, que caldrà aprovar per una majoria de tres cinquenes parts. També preveu que els jutjats i tribunals arxivin o anul·lin els processos penals contra investigats o condemnats per actuacions encaminades a fer realitat la desconnexió. També estableix la doble nacionalitat catalana i espanyola, i la integració dels treballadors de l’Estat a l’administració pública de Catalunya.   El portaveu de l'executiu espanyol s'ha mostrat "sorprès" pel fet que dins la llei "no hi hagi ni una paraula sobre el dret a decidir". "Sorprèn que el dret a decidir ha estat l'objecte de la campanya des de Catalunya i s'ha exigit a l'Estat, però sembla que a la futura constitució no hi ha ni una paraula sobre això", ha manifestat.  Recurs contra el Codi Tributari   L’executiu espanyol va anunciar la impugnació de la Llei del Codi Tributari de Catalunya aquest dimecres, després que la vicepresidenta del govern espanyol abordés amb els secretaris i subsecretaris d’Estat les actuacions que el seu govern adoptaria aquesta setmana en contra dels passos del Govern i del Parlament per fer realitat la desconnexió. Aquella amenaça s'ha fet realitat aquest divendres, quan el portaveu del govern espanyol ha confirmat que han interposat el recurs d'inconstitucional davant el TC. "L'Estat demostra que l'estat de dret dona una resposta ràpida i eficaç a tots els intents de vulnerar la Constitució, ho ha fet i ho seguirà fent", ha valorat el portaveu del govern espanyol. Segons ha manifestat, el Codi tributari català no comptava amb l'aval del Consell de Garanties Estatutàries i "vulnera les competències exclusives de l'estat" en matèria d'Hisenda.   La Llei del Codi Tributari desgrana el disseny dels organismes que formen part de l’estructura institucional de la futura Hisenda Catalana, i dóna cobertura a la nova Agència Tributària de Catalunya. Crea un Consell Fiscal que assessorarà la Generalitat en matèria tributària i que estaria composat per membres nomenats pel Govern, els ens locals, les associacions i col·legis d’assessors fiscals i per acadèmics de reconegut prestigi. També inclou la creació de l’Institut de Recerca i de la Fiscalitat i d’Estudis Tributaris.    Amenaça amb processos penals a les empreses que paguin impostos a la Hisenda Catalana   Aquest dilluns, coincidint amb la presentació de l’Agència Tributària Catalana, el Ministeri d’Hisenda va emetre un comunicat on recordava a les empreses que els impostos que no es paguin a l’Agència Tributària Espanyola poden comportar responsabilitats penals.   El departament de Montoro recordava que les Comunitats Autònomes tenen la potestat de cobrar els seus impostos i els que han estat cedits per l’Estat, però destacava que la resta s’han de pagar a l’autoritat espanyola. Si no és així, afirmava, consten com a impagats, encara que s’hagin pagat davant d’una altra administració.  Vuit impugnacions en dos dies Les impugnacions de les dues lleis de desconnexió arriben al tram final d’una setmana en què l’executiu espanyol ha presentat un total de vuit recursos i incidents d’execució de sentència contra les decisions del Parlament i del Govern. Són: incident per l’admissió a tràmit de la Llei del referèndum; recurs contra la pròpia Llei del referèndum; recurs contra la creació de la Sindicatura Electoral; recurs contra el decret de convocatòria de l’1-O; recurs contra el decret d’ampliació de continguts de l’1-O; incident per l’admissió a tràmit de la Llei de transitorietat; recurs contra la pròpia Llei de Transitorietat, i recurs contra la Llei del Codi Tributari.

Summary: El govern espanyol recorre al TC les lleis de transitorietat i de l’estructura de la Hisenda Catalana


Una de les sorpreses en les nominacions dels Oscars, 'Jo Jo Rabbit', arriba aquest divendres als cinemes. La comèdia, que opta a sis estatuetes als Premis de l'Acadèmia de Hollywood, està dirigida per Taika Waititi i protagonitzada per Scarlett Johanson. Narra la història d'un nen de les Joventuts Hitlerianes que viu a l'Alemanya nazi de finals de la II Guerra Mundial i que té com a amic imaginari Adolf Hitler. La cartellera també porta el segon llargmetratge d'Albert Pintó, 'Malasaña 32', una cinta en la qual el terror parteix de fets paranormals però des de la realitat d'una Espanya repressiva i moralista que no accepta ni la diferència. També s'estrena l'últim film de la saga 'Dos policías rebeldes 3' i la francesa 'Els consells de l'Alice'.    'Jo Jo Rabbit'   Dirigida i interpretada per Taika Waititi, 'Jo Jo Rabbit' se situa en plena II Guerra Mundial, quan un noi de 10 anys (Roman Griffin Davis) que lluita per la causa ària en les Joventuts Hitlerianes acompanyat per un amic imaginari: el mateix Hitler. La guerra està acabant i la seva mare (Scarlett Johansson) s'oposa cada vegada més al règim. Quan el nen es troba una nena jueva amagada, l'assalten tot tipus de dubtes sobre el que li han ensenyat en tot moment.   'Malasaña 32'   Després de dirigir la cinta 'Matar a Dios', Albert Pintó canvia de registre i narra la història de terror de Manolo i Candela, que s'instal·len en el barri madrileny de Malasaña amb els seus tres fills i l'avi Fermín a la recerca de la prosperitat que els ofereix una capital en plena transició. El pis on s'allotja la família Olmedo, però, es troba en un bloc on han tingut lloc nombrosos successos. La cinta s'inspira en la història de l'edifici del carrer Antonio Grilo de Madrid, on en 141 anys d'història, ha estat l'escenari de vuit crims. El film està protagonitzat per Begoña Vargas, Iván Marcos i Bea Segura.   'Bad boys for life' ('Dos policías rebeldes 3')   Bilall Fallah i Adil El Arbi dirigeixen 'Dos policías rebeldes', el tancament de la saga dels dos agents de la vella escola Mike Lowery (Will Smith) i Marcus Burnett (Martin Lawrence). Els policies tornen a patrullar junts per derrotar el líder del cartel de drogues de Miami. Juntament amb els membres d'AMMO, l'equip d'elit creat pel departament de policia de Miami, s'enfrontaran al despietat Armando Armas.   'Els consells de l'Alice'   L'alcalde de Lió, Paul Théraneau, viu una situació delicada. Ha passat 30 de la seva vida fent política i, tot d’una, sent un buit existencial. Cada vegada li és més difícil proposar noves idees o alternatives polítiques. Per superar-ho, decideix contractar una jove filòsofa, Alice Heinmann, amb una personalitat oposada a la seva que farà tremolar els seus mons. El film està dirigit per Nicolas Pariser i compta amb un repartiment format per Fabrice Luchini, Anaïs Demoustier, Nora Hamzawi, Léonie Simaga i Antoine Reinartz, entre d'altres. 'Els consells d'Alice' va tenir la seva première a la secció Quinzena de Realitzadors del Festival de Cannes 2019, on va recoollir el premi Europa Cinemas Label a la Millor Pel·lícula Europea.   'Jugando con fuego'   Quan l'intendent dels bombers Jake Carson i els seu equip d'èlit d'experts bombers arriben a un rescat de tres germans durant un incendi forestal, s'adonen de la tasca que hauran d'afrontar: fer de cangurs. Incapaços de localitzar els pares dels nens, els bombers han de fer canvis en el seu dia a dia per adaptar-se al ritme dels petits.   'Derechos del hombre'   Juan Rodrigáñez dirigeix la comèdia 'Derechos del hombre', que narra la historia d'una excèntrica companyia de circ, que aixeca la carpa als afores d'un petit poble de la meseta castellana per fer els últims retocs del proper espectacle. Lola Rubio, Jorge Dutor, Gianfranco Poddighe i Katrin Memmer protagonitzen la cinta.

Summary: 'Jo Jo Rabbit' arriba a la cartellera esperonada per les sis nominacions als Oscars


Quatre arquitectes avaluen l'origen de les esquerdes de la finca del carrer Llull de Barcelona que va ser desallotjada dimecres juntament amb les dues adjacents per precaució: un de l'Ajuntament, un representant els veïns, un altre en nom de la propietat i un designat pel promotor dels dos hotels que s'estan fent a prop, les obres dels quals estaran paralitzades fins que no s'esbrini què ha passat. Ho ha explicat la tinenta d'alcaldia de Drets Socials de Barcelona, Laia Ortiz, que ha explicat que aquest migdia es posaran en comú les diferents recerques que també han fet tècnics del districte i bombers, i llavors es traslladarà primer als veïns quin és el proper pas. Dimecres es van desallotjar 32 persones de 19 pisos, cinc de les quals van dormir al centre d'estades breus del centre d'emergències socials de l'Ajuntament. Tècnics del districte, bombers i quatre arquitectes han estudiat aquest matí les finques del carrer Llull desallotjades dimecres per avaluar quin és l'origen de les esquerdes d'un dels tres edificis. Aquest migdia es posaran en comú els resultats, es coordinaran i es parlarà amb els veïns que ara mateix no poden ocupar casa seva. Ortiz ha apuntat que s'ha decidit que siguin quatre els arquitectes que avaluïn la situació perquè es pugui establir de forma "objectiva" quin és el problema.   Un total de 32 persones van ser desallotjades dimecres per les esquerdes detectades en una de les finques. Van ser ateses pels bombers i pel centre d'urgències i emergències socials, i se'ls va oferir també allotjament i assistència psicosocial. Cinc persones han fet servir els recursos de l'Ajuntament per passar la nit, la resta ho va fer en cases d'amics o familiars.

Summary: Quatre arquitectes investiguen l'origen de les esquerdes de la finca del carrer Llull de Barcelona


L'Audiència de Girona ha absolt les dues cuidadores acusades de buidar els comptes bancaris d'una anciana de Figueres, apropiar-se de més de 72.000 euros i vendre's les seves joies. Els fets pels quals les processades s'enfrontaven a penes de fins a 4 anys i 10 mesos de presó haurien tingut lloc entre els anys 2011 i 2012, quan l'anciana va patir un deteriorament mental que li va impedir continuar fent-se càrrec dels seus diners. La sentència conclou que, durant aquest període, "no es constata que les acusades fessin extraccions dineràries superiors a les que venia efectuant l'anciana per atendre les seves despeses". Per tant, subratlla que no s'ha acreditat que s'hagin apropiat "de cap suma de diners". En relació a les joies, el tribunal indica que no hi ha proves que demostrin que no van ser un regal de la dona, tal i com van sostenir les acusades al judici.

Summary: Absolen les dues cuidadores acusades d'apropiar-se de 72.000 euros d'una anciana de Figueres i vendre's les seves joies


L'alcaldessa de Barcelona, Ada Colau, ha enviat una carta a la jutgessa degana de Barcelona, Mercè Caso, avisant que l'Ajuntament seguirà fent servir "totes les eines al seu abast" per evitar els desnonaments. Colau ha defensat la tasca del Servei d'Intervenció i Mediació davant Situacions de Pèrdua d'Habitatge i/o Ocupacions (SIPHO), després que el TSJC alertés que estava impedint execucions judicials. L'alcaldessa ha denunciat que en els últims mesos s'estan portant a terme dues "males praxis que vulneren els compromisos internacionals en matèria de drets humans", els desnonaments amb data oberta i "l'excessiu desplegament" dels antiavalots dels Mossos d'Esquadra. (S'afegeixen declaracions de l'alcaldessa de Barcelona al seu mur de Facebook) "Com a alcaldessa continuaré defensant la necessitat i l'encomiable tasca que fan els equips municipals de prevenció i acompanyament de les famílies en risc de perdre el seu habitatge", ha remarcat Colau en la seva carta, on remarca que el SIPHO es va posar en marxa a finals del 2015, i en aquest temps ha acompanyat 10.128 famílies en situació de vulnerabilitat en procés de pèrdua del seu habitatge. A més, els Serveis Socials han cobert 6.700 ajuts econòmics en aquesta matèria i s'han tramitat més d'11.000 expedients d'ajudes de caire preventiu. El SIPHO, ha continuat, té com a principal objectiu evitar desnonaments a través de la medicació amb la propietat, així com garantir l'acompanyament de les famílies durant tot el procés. Així, s'ofereixen ajuts al pagament del lloguer. A més, si la propietat cedeix el pis a la Borsa d'Habitatges de Lloguer, es poden cobrir deutes de fins a 6.000 euros i facilitar ajudes a la rehabilitació de fins a 20.000 euros. Colau ha aprofitat per denunciar que els desnonaments oberts han passat de vuit durant el 2017 a 55 l'any 2018, afectant 193 persones i 82 menors. "Incomprensible" Posteriorment, l'alcaldessa també ha comentat la situació en una entrada al seu mur de Facebook. Colau ha considerat "incomprensible" que "en lloc de col·laborar per trobar maneres d'evitar els desnonaments", el poder judicial "qüestioni" la mediació del consistori "per protegir les famílies". A més ha assegurat que "mentre no canviïn" les lleis estatals per regular els preus dels lloguers o evitar els desnonaments, l'equip de govern que encapçala utilitzarà els seus "serveis i imaginació per garantir que els especuladors no se'n surtin". I acaba: "Seguirem fent el que sempre hem fet: posar els drets fonamentals i la vida de les persones al centre. Esperem que en un futur proper podrem col·laborar amb el poder judicial, la Generalitat i l'Estat per fer-ho junts". "Absolut despropòsit" De la seva banda, la regidora d'Habitatge, Lucía Martín, ha considerat un "absolut despropòsit i un sense sentit" que des d'alguns sectors dels màxims òrgans judicials es qüestioni l'Ajuntament per un servei d'aquest tipus "i no es digui res de pràctiques absolutament il·legítimes, com són els desnonaments oberts o els dispositius policials absolutament despropcionats". Martín també ha indicat que la carta del TSJC no ha tingut cap efecte en l'actuació del SIPHO, que ha continuat funcionant com sempre. Sancions de 90.000 euros al Bloc Llavors D'altra banda, sobre el Bloc Llavors, on viuen sis famílies i que estan amb data oberta de desnonament des d'aquest dilluns, Lucía Martín ha insistit que cal que la propietat faci una oferta de lloguer social d'acord amb el decret d'habitatge. Com que no ho ha fet, el consistori ja ha recollit tota la informació per iniciar els corresponents expedients sancionadors, que poden arribar als 90.000 euros i fins i tot a l'expropiació. L'Ajuntament calcula que hi ha 1.000 casos que encaixen en els supòsits que preveu el decret de l'habitatge per evitar el desnonament. Per això, està enviant cartes als propietaris avisant que han d'oferir lloguers socials o prorrogar contractes, d'acord amb el que preveu la nova normativa.

Summary: ACTUALIZACIÓ:Colau replica al TSJC que l'Ajuntament seguirà fent servir totes les eines al seu abast per evitar desnonaments


El ministre d'Economia i Competitivitat, Luis de Guindos, ha defensat que el conflicte entre Catalunya i Espanya s'ha d'abordar no només des de la legalitat, ''que és molt important'', sinó que també des de la ''racionalitat'' que ningú pot enganyar al conjunt de la societat catalana dient que a Catalunya li aniria millor fora d'Espanya. A preguntes del públic assistent al Cercle Financer, De Guindos ha reconegut que en aquest conflicte ''hi ha que millorar moltes coses'' entre elles que el ''govern central haurà d'escoltar molt més'' i ''analitzar els plantejaments que se'ns fan'' des de Catalunya però sempre des del ''principi bàsic de no enganyar a ningú'' i això passa per reconèixer a totes les parts que a la societat catalana ''li anirà molt millor formant part d'Espanya que fora d'ella''.

Summary: Guindos reconeix que el govern espanyol haurà ''d'escoltar molt més'' a Catalunya però sempre des de la legalitat


Prop d'un miler de persones han passat aquest diumenge per l'esplanada del Castell de Sant Ferran de Figueres, en la 2a caminada solidària per recaptar fons per a la investigació de les malalties minoritàries. Entre el públic molts nens que han pogut veure com actuen diferents cossos de seguretat i d'emergències com els Mossos d'Esquadra, els Bombers o els equips sanitaris i de salvament. La caminada tenia dos recorreguts, un de cinc quilòmetres per l'interior del recinte, i l'altre d'uns deu i que anava per fora. En total hi han participat prop de 400 persones, amb una samarreta commemorativa de la diada. Després s'han fet espectacles durant tot el dia i s'ha dedicat un espai on els petits s'han pogut pintar la cara amb la figura que més els agradava.

Summary: Un miler de persones passen pel Castell de Sant Ferran de Figueres en la 2a caminada en favor de les malalties minoritàries


Un total de catorze persones, entre les quals hi havia una dotzena de professionals vinculats al sector del turisme de la ciutat francesa de Marsella han aterrat aquest divendres cap a les 8.25 hores, pocs minuts més tard del previst, a l’Aeroport d’Andorra – La Seu d’Urgell en el primer dels vols comercials -de la companyia Twin Jet i amb un avió de 19 places- organitzats per l’empresa alturgellenca Viatges Regina. En la primera jornada d’operacions, l’ocupació s’ha situat en el 80 per cent, amb 23 persones en la ruta que connecta amb Palma, 22 a la de Madrid i 13 en el viatge de tornada a Marsella. Fins al proper 1 d'abril, aquesta empresa filial d'Air France farà aterrar i enlairar prop d'una cinquantena de vols. L’avió Beechcraft 1900 D de la companyia Twin Jet, que compta amb una capacitat de 19 places, ha aterrat per primer cop a l’Aeroport d’Andorra – La Seu d’Urgell a les 8.25 hores procedent de Marsella, des d’on s’ha enlairat a les 7.15 del matí. La ruta l’han estrenat 14 persones, bona part de les quals vinculades professionalment al sector turístic i que treballen a la ciutat francesa. El trasllat cap al Pirineu, doncs, els ha servit per conèixer millor tot el que ofereix la capital alturgellenca, on han estat rebuts per diversos alcaldes i autoritats.  En aquest viatge de familiarització hi han participat tant representants d’agències de viatges, com el president del comitè regional de randonée, així com membres d’una associació de Marsella que programa activitats i sortides per als seus integrants i també representants de l’Agència Catalana de Turisme a França. L’alcalde de la Seu d’Urgell, Albert Batalla, s'ha mostrat satisfet amb la posada en marxa de les noves rutes i ha dit que el pas fet per Viatges Regina serveix per "demostrar que en aquest aeroport es pot volar". També ha volgut destacar que malgrat les dificultats per operar vols comercials de manera regular fins que l'Estat homologi el sistema d'aproximació amb GPS "es poden fer coses com aquesta". Per la seva banda, el gerent de Viatges Regina, Albert Vinseiro, ha explicat que la prova de vols comercials, que s'allarga quatre setmanes i es fa al març perquè hi ha més hores de llum, té sentit fer-la ara perquè hi ha "més mercat receptiu de turistes d'hivern que d'estiu". Tot i això, ha afegit que a l'estiu també pot funcionar amb persones del territori que vulguin anar de vacances a altres destinacions.  Tenint en compte l'ocupació de les places disponibles per aquest cap de setmana, que s'ha aproximat al 70 per cent, Vinseiro ha afirmat que creuen que s'assolirà l'objectiu d'arribar a un 60 per cent de mitjana les properes tres setmanes perquè les persones aficionades a l'esquí solen fer les reserves a darrera hora per garantir que podran gaudir d'una meteorologia favorable per practicar l'esport blanc. Un cop aterrats a la infraestructura pirinenca, la delegació ha visitat els carrers del centre històric de la Seu d’Urgell per conèixer el seu passat medieval, així com les instal·lacions del Rafting Parc i l’Espai Ermengol-Museu de la Ciutat. Aquest viatge de familiarització ha estat organitzat conjuntament entre el Grup Regina, Turisme Seu, el Consell Comarcal de l’Alt Urgell i Turisme de Catalunya. Els vols, operats tots els divendres i diumenges fins al proper 1 d’abril, tenen un cost per trajecte de 110 euros. Mitja hora després de l’arribada de l’avió procedent de Marsella a l’aeroport d’Andorra – La Seu d’Urgell, poc abans de les nou del matí s’ha enlairat cap a Palma. Posteriorment, l’horari de sortida des de les illes torna és a les deu i vint minuts del matí i a les dotze i deu minuts s’inicia la ruta cap a Madrid des de la capital alturgellenca, amb tornada a dues i deu de la tarda. Finalment, la tornada a Marsella s’efectua a les quatre i cinc minuts de la tarda.   A banda del vol, l’agència ofereix als viatgers, per cinc euros més, el servei de trasllat des de l’aeroport fins a l’estació d’autobusos de La Seu o a dos hotels amb els quals ha muntat diversos paquets turístics. En el cas d’Andorra, el cost és de deu euros i inclou la possibilitat de fer parada en els 200 punts que l’empresa de transports del mateix grup té repartits per tot el principat, incloent els establiments que també han participat en els paquets. El públic principal a qui s’orienten els vols és el dels aficionats a l’esquí que tenen un poder adquisitiu mitjà-alt. Aquest és el segon cop que Viatges Regina organitza vols a l’aeroport alturgellenc, ja que a mitjans de juliol de 2015 es van posar en marxa onze operacions amb destinació a Madrid i Palma. Aquestes es van allargar durant un mes i van transportar a més de 300 passatgers.

Summary: L'Aeroport d'Andorra-La Seu d'Urgell estrena els vols de Marsella, Palma i Madrid amb un 80% d'ocupació


El Barcelona Supercomputing Center (BSC) competirà amb el centre finlandès CSC i l'italià Cineca per acollir un dels superordinadors més potents d'Europa el 2021 en la que és la primera vegada que la Unió Europea cofinança infraestructures de supercomputació. Així ho recull l'organisme que gestiona la convocatòria, l'EuroHPC-JU. Com el BSC, el centres finlandès i italià ja havien mostrat interès per la iniciativa, de manera que no hi va haver cap sorpresa d'última hora i la convocatòria es va tancar a principis d'abril amb tres candidats per acollir un dels almenys dos supercomputadors que han d'entrar en funcionament abans que acabi el 2020. L'ACN ha confirmat que setze països donen suport a una de les tres candidatures, el valor total de les quals supera els 650 milions d'euros. La de Barcelona té l'aval de cinc estats.  La candidatura del Barcelona Supercomputing Center - Centro Nacional de Computación (BSC-CNC) compta amb el suport del govern espanyol, la Generalitat, Portugal, Croàcia, Turquia i Irlanda. Tots ells s'han compromès a formar part del consorci que gestionaria la infraestructura si al final prospera la proposta barcelonina, excepte Irlanda, que no descarta entrar-hi més endavant, segons va explicar el BSC a través d'un comunicat fa uns dies. A part del suport de Finlàndia, el CSC té el de Bèlgica, Estònia, República Txeca, Dinamarca, Noruega, Polònia, Suècia i Suïssa, segons va anunciar el centre tecnològic en presentar la seva candidatura i ha pogut confirmar l'ACN. Per la seva banda, el centre italià Cineca té l'aval del govern del seu país i el d'Eslovènia.  El 7 de juny l'EuroHPC té previst anunciar quins són els centres escollits per allotjar els superordinadors preexascala, és a dir, amb una velocitat pic de com a mínim 200 petaflops per segon. Un petaflop són mil bilions d'operacions de càlculs per segon. La convocatòria va dirigida a cofinançar fins al 50% d'"almenys" dos supercomputadors, de manera que o s'escolliran dues de les tres propostes o també hi hauria la possibilitat que les tres institucions acabessin hostatjant un superordinador cadascuna.  El supercomputador MareNostrum 4, que ara és la joia de la corona del BSC, té un rendiment pic de 13,7 petaflops i, per tant, les màquines que projecta Europa per al 2021 significaran un salt qualitatiu molt important. Els superordinadors donen servei a totes les àrees de la ciència i el coneixement, que demanen processar grans quantitats de dades. Una cursa mundial per als superordinadors més potents La iniciativa EuroHPC és el resultat de l'acord entre 28 països i de la Comissió Europea per cofinançar un full de ruta per a la computació d'alt rendiment (HPC) i fer un pas endavant per competir amb els Estats Units, la Xina i el Japó. Es considera que aquests tres països i Europa són els grans actors internacionals en supercomputació.  El pla europeu preveu començar construint els, almenys, dos supercomputadors preexascala que estaran operatius a finals del 2020. Més endavant, el 2023, haurien d'entrar en funcionament almenys dos supercomputadors exascala, és a dir, que arribin a un trilió d'operacions per segon (exaflop).

Summary: Barcelona competirà amb candidatures de Finlàndia i Itàlia per acollir un dels supercomputadors més potents d'Europa


El Departament d'Educació ha xifrat en un 3,43% el seguiment de la vaga convocada per CGT i ASPEC-SPS en l'ensenyament públic, segons xifres fins a les 12.00 hores en base als centres que han comunicat el seguiment. Això es tradueix en un total de 2.139 docents del sistema públic que han seguit l'aturada. Per serveis territorials, la major participació es dona al Baix Llobregat (4,93%), Barcelona Comarques (4,75%) i el Consorci d'Educació de Barcelona (4,55%). A Tarragona el seguiment ha estat del 4,04%, al Vallès Occiddental del 3,78%, al Maresme-Vallès Oriental del 3,58%, a les Terres de l'Ebre del 2,53%, a Girona de l'1,81%, a la Catalunya Central de l'1,80% i a Lleida de l'1,20%.  Els sindicats han convocat una segona jornada d'aturada el 15 d'octubre en contra de les condicions en que s'han reobert els centres educatius en l'actual situació de pandèmia. CSIF s'ha sumat a la convocatòria, que no compta amb el suport dels sindicats majoritaris.

Summary: Educació xifra en un 3,43% el seguiment de la vaga en l'ensenyament públic


El portaveu adjunt d'ERC al Congrés dels Diputats, Gabriel Rufián, ha volgut donar un vot de confiança al cap de files dels diputats CDC a la cambra baixa espanyola, Francesc Homs, en la polèmica pels possibles vots d'aquests escons per a PP i C's a canvi d'obtenir un grup parlamentari. "Hem de creure, com no podia ser d'altra manera, quan els companys de CDC i Homs al capdavant diuen que en cap cas tenen un pacte amb el PP", ha dit en roda de premsa en ser preguntat per la qüestió. I és que Rufián entendria els esforços dels diputats de CDC i la direcció del PDC per poder obtenir un grup propi. "Tenir o no tenir grup significa moltes coses i és crucial. Que CDC sigui forta al Congrés fa que el procés sigui més fort, i una veu nítida significa tenir grup parlamentari", ha sentenciat. El republicà, però, també ha considerat que "convindria extreure qualsevol debat o succés del Congrés i no vincular-ho amb el que passa al Parlament o amb el procés". "El que passa amb CDC al congrés forma part de l'autonomia de qualsevol partit i s'ha d'extreure del que passa al Parlament o la coalició de JxSí", ha afegit.

Summary: Rufián: "Hem de creure a Homs quan diu que en cap cas tenen un pacte amb el PP"


El Sindicat de Manters ha demanat aquest dijous que "acabi la persecució" contra els venedors ambulants i ha atribuït les "agressions" patides per alguns d'ells a l'estació de metro de plaça Catalunya a un intent de desgastar el govern d'Ada Colau, "amb qui tenen una batalla oberta en la qual utilitzen els manters". "Colpejar els nostres companys a finals d'agost, quan hi ha menys manters que les altres setmanes i després del moment de dol i solidaritat que estem vivint l'únic que busca és crear aquest sentiment de caos i violència per crear notícies i corrents d'opinió que puguin ser instrumentalitzades a favor de la policia i en contra de BeC", opina el sindicat en un comunicat, on també lamenta que l'alcaldessa també es posi al costat de la policia "per no perdre vots". Els manters s'han queixat dels cops de porra i de la "violència" que van patir a mans de la Guàrdia Urbana en una estació de metro dimecres, tot lamentant que els mitjans es posin del costat de la policia i no dels "més dèbils".  Al seu parer, aquestes accions policials "responen més a una estratègia política per desgastar i desestabilitzar l'actual govern de Colau". "La policia utilitza els manters per pressionar el govern de Colau i aquesta, en lloc de defensar els drets de les persones migrades i refugiades, es posa més dura amb nosaltres i es posa al costat de la policia públicament per no perdre vots ni simpatia de ningú", continuen.  El sindicat denuncia que els venedors ambulants cada dia pateixen "vexacions, insults, racisme, xenofòbia, confiscacions de material de venta, retirada de diners, identificacions i detencions", i que intenten rebutjar la violència perquè saben "que sempre perden, perquè la policia sempre té el suport dels jutges, els polítics i els mitjans". "Amb tot, sempre és inevitable que algú es desesperi per la injustícia de la situació", admet l'organització, que aprofita per condemnar la violència "vingui d'on vingui".  "Perseguiu banquers, empresaris i polítics corruptes, no pobres", conclou el comunicat.

Summary: El Sindicat de Manters demana "que acabi la persecució" i acusa la Urbana d'intentar desgastar Colau


Un home ha resultat ferit greu aquest dissabte en una deflagració de gas butà en un bar situat al número 32 de l'avinguda de Catalunya, a Tarragona, i ha estat traslladat a l'Hospital Joan XXIII. Una dona ha resultat ferida lleu, amb talls de vidre a la cara, i ha estat donada d'alta in situ. Per causes que s'estan investigant, a les 13.15 hores s'ha produït una deflagració de gas butà que ha provocat danys materials a l'interior del local. Sis dotacions de Bombers s'han desplaçat fins al lloc dels fets, on han tallat el gas de les ampolles, han ventilat el local i han comprovat que no hi ha danys en l'estructura. Entre els desperfectes, la deflagració ha fet caure les plaques de guix del sostre de la cuina i ha trencat els vidres. Com a mesura preventiva, els veïns han quedat confinats als seus habitatges. A més dels Bombers de la Generalitat, també s'hi han desplaçat quatre dotacions dels Mossos d'Esquadra, efectius de la Policia Local, i tres ambulàncies del SEM, així com l'arquitecte municipal de Tarragona.

Summary: Un home ferit greu en una deflagració de gas butà en un bar de l'avinguda Catalunya de Tarragona


La Guàrdia Urbana de Barcelona ha detingut dos homes que aquest dimarts van protagonitzar una baralla al carrer de la Reina Amàlia, al barri del Raval, a cop de matxet i ganivet. Els fets es van produir al carrer a plena llum del dia. Un dels homes portava un matxet i l'altre una arma curta i després de la disputa aquest darrer va patir ferides a la cama i va haver de ser traslladat a l'Hospital del Mar, segons fonts de la Guàrdia Urbana. Pel que fa a l'altre individu, va poder ser arrestat a les immediacions del lloc dels fets. Tot i que les detencions les va fer la Guàrdia Urbana, els dos homes van ser traslladats a la comissaria de les Corts dels Mossos d'Esquadra, que s'han fet càrrec de la investigació. Els dos detinguts tenen antecedents per tràfic de drogues, segons han confirmat fonts policials. (En aquesta actualització s'afegeixen declaracions del comissionat de Seguretat de l'Ajuntament de Barcelona, Amadeu Recasens).  Un veí va gravar la baralla que va tenir lloc aquest dimarts al carrer de la Reina Amàlia i el vídeo mosta clarament com un dels homes portava un matxet i l'altre, un ganivet. La baralla es va desfer quan diverses persones els van intentar separar i, finalment, va arribar la Guàrdia Urbana. Un dels agents va haver d'auxiliar l'home ferit practicant-li un torniquet. Es tractaria d'una baralla per drogues, segons fonts properes al cas, i els Mossos d'Esquadra han confirmat que els dos homes tenen antecedents per delictes contra la salut pública.  Crítiques del CSIF pel "fracàs" de Colau en seguretat El portaveu del sindicat CSIF a la Guàrdia Urbana de Barcelona, Eugenio Zambrano, ha alertat del "gravíssim problema" que té la ciutat per la "guerra entre clans pel mercat de la droga", especialment al districte de Ciutat Vella, i ha criticat el que considera un "fracàs" del govern d'Ada Colau en el model de seguretat. El portaveu del CSIF demana directament la dimissió de l'alcaldessa per una gestió pública que titlla de "caos" i que està generant "ansietat i impotència policial".  Zambrano denuncia "la falta de recursos humans i materials" de la Guàrdia Urbana per atendre els problemes d'una ciutat com Barcelona i demana dotar el cos de pistoles elèctriques, les conegudes com a Taser, i, també, d'armes llargues i de llançadores. A més, veu imprescindible que hi hagi més formació per als agents. Recasens felicita els agents per la "intervenció immediata i eficaç" El comissionat de Seguretat de l'Ajuntament de Barcelona, Amadeu Recasens, ha felicitat els agents de la Guàrdia Urbana per la "intervenció immediata i eficaç" que va permetre "no només les dues detencions, sinó també probablement salvar una vida", amb referència al torniquet que va practicar un policia per evitar l'hemorràgia del ferit. Ara bé, Recasens ha evitat relacionar la baralla amb el tràfic de drogues i els narcopisos perquè, ha al·legat, s'està investigant.  Quan els periodistes li han insistit per la venda i el consum de drogues al Raval, Recasens ha respost que estan "augmentant el nombre de recursos i d'intervencions en coordinació amb els Mossos d'Esquadra" i creu que estan "anant en bon camí per solucionar" aquesta situació. El comissionat de Seguretat ha assenyalat que estan tenint "retorn dels veïns", que valoren les intervencions policials de les últimes setmanes, però ha puntualitzat que no és una situació que "es resolgui d'un dia a l'altre".

Summary: ACTUALIZACIÓ:Dos detinguts per una baralla al Raval a cop de matxet i ganivet


L'AMB ha posat en marxa a Gavà (Baix Llobregat) el primer aparcament de bicicletes de gran capacitat al costat de l'estació de Rodalies. La instal·lació, totalment gratuïta, ofereix 100 places d'aparcament en dos nivells, places per a bicicletes de càrrega, armariets amb clau on carregar les bateries elèctriques i un espai on fer petites reparacions. S'ha posat en marxa davant l'alta demanda de l'actual servei Bicibox, que ofereix mòduls de 7 o 14 places per aparcar bicicletes, i vol fomentar l'ús de la bicicleta minimitzant els robatoris i donant seguretat als usuaris. Antoni Poveda, vicepresident de Mobilitat i Transport de l'AMB en funcions, ha anunciat que en les properes setmanes s'obriran instal·lacions similars a Sant Cugat del Vallès, Sant Joan Despí i a tres estacions de metro. També s'estudia instal·lar-ne a la zona universitària de la Diagonal de Barcelona i a l'entorn de la Ciutat de la Justícia. Antoni Poveda, que acompanyat de l'alcaldessa de Gavà, Raquel Sánchez, ha inaugurat el nou aparcament, ha destacat que els usuaris reclamaven instal·lacions d'aquestes característiques on poder deixar amb seguretat els seus vehicles. Així, tant aquest aparcament com els que es posaran en marxa properament, compten amb càmeres de vigilància connectades les 24 hores amb la Policia Municipal.  El vicepresident de Mobilitat i Transport de l'AMB en funcions, ha assenyalat que calia apostar per aquestes instal·lacions d'alta capacitat per complementar els mòduls de 7 i 14 places de l'actual sistema Bicibox implantat a tota l'àrea metropolitana. "El sistema actual dona puntualment servei als barris, però és veritat que al costat d'estacions de metro o de tren calien instal·lacions amb molta més capacitat", ha afegit. La voluntat de l'AMB és expandir el nou sistema a tots els municipis de l'AMB i instal·lar els aparcaments al costat d'estacions de tren o de metro. Així, aquest estiu està previst que es posi en marxa una instal·lació similar a la de Gavà a l'estació de FGC de Sant Cugat del Vallès amb capacitat per a 75 bicicletes –ampliables a 150--.   A banda dels aparcaments de Gavà i Sant Cugat del Vallès, l'AMB apostarà per la reconversió de locals comercials i baixos en desús per construir aparcaments per a bicicletes. La primera prova pilot es posarà en marxa la setmana vinent a Sant Joan Despí  on s'ha habilitat un local de titularitat municipal situat a l'avinguda de Barcelona on hi haurà un espai reservat per aparcar bicicletes d'usuaris del servei Bicibox (44 places) i un altre on veïns de la zona aparcaran les seves bicicletes de forma permanent (48 palces). Properament també està previst obrir aparcaments d'entre 40 i 50 places al'interior de les estacions de metro de Pompeu Fabra (L2), Mercabarna (L9) i Parc Logístic (L9).

Summary: L'AMB posa en marxa a Gavà el primer aparcament de bicicletes de gran capacitat a tocar de l'estació de Rodalies


El candidat de Ciutadans a les eleccions del 20-D, Albert Rivera, ha descartat aquest dilluns de manera rotunda investir Soraya Saénz de Santamaría com a presidenta del govern espanyol, tal com s'havia especulat des d'alguns cercles madrilenys. En un esmorzar informatiu a Barcelona també ha rebutjat un executiu tripartit –perquè portaria "inestabilitat" al país- i formar part d'un govern amb PP i PSOE si C's no és primera força: seria "absurd", ha dit. "Si no podem governar, liderarem l'oposició", ha deixat clar. D'altra banda, ha assegurat que Artur Mas no és un "interlocutor vàlid" perquè "ha sortit" de les regles de joc comunes. A més, ha condicionat el diàleg al compliment de la legalitat.

Summary: Rivera descarta investir Saénz de Santamaría i un govern tripartit perquè comportaria "inestabilitat"


La candidata de JxCat a l'Ajuntament de Barcelona, Elsa Artadi, ha insistit en no limitar per llei el preu del lloguer, després que el Govern hagi aprovat aquest dimarts el decret llei que permet la limitació dels preus de lloguer en els barris o les ciutats on es pugui acreditar una manca d'habitatge assequible. En un acte a la seu de campanya de la formació aquest migdia, l'exconsellera ha argumentat que Justícia ha traslladat a Territori les seves competències en la matèria i que ara cal veure la lletra petita de com s'explicita l'acord. El programa de JxCat contempla baixar el preu del lloguer i apostar per l'assequible. Artadi, doncs, insisteix que la millora en habitatge s'ha de traslladar en "fets" i no només en "promeses".  El Govern ha aprovat aquest dimarts el decret llei que permet la limitació dels preus de lloguer en els barris o les ciutats on es pugui acreditar una manca d'habitatge assequible. El decret obliga a declarar una ciutat o barri com a zona amb mercat d'habitatge tens com a pas previ per imposar la contenció de preus. Com a norma general, el cost de lloguer en aquestes zones només podrà superar en un 10% l'índex de referència de preus de lloguer, ampliable fins a un 5% addicional en els casos en què es puguin justificar vistes excepcionals o característiques especials com piscines comunitàries o jardins. Els pisos de nova construcció o totalment rehabilitats tindran una moratòria de tres anys en l'aplicació del límit, i podran oferir-se a un 20% per sobre de l'índex en els primers cinc anys de la seva sortida al mercat.

Summary: Artadi insisteix en no limitar per llei el preu del lloguer després que el Govern aprovi el decret llei


El número dos de Podem, Íñigo Errejón, ha anunciat aquest dimecres que la seva formació suspèn les negociacions amb el PSOE i no assistirà a partir d'aquest dimecres a les reunions previstes amb l'equip negociador de Pedro Sánchez. Segons Errejón, Podem adopta aquesta decisió després de llegir el document presentat per Sánchez i Rivera i constatar que el PSOE "ha elegit" un acord amb C's que està fet "pensant en el PP, i no en Podem", que "farà les delícies de l'IBEX". Amb aquesta elecció, ha dit, els socialistes han "frustrat" la possibilitat d'un acord de canvi i fien la investidura a la possibilitat que es produeixi una abstenció del PP. Amb tot, Errejón ha reiterat que si Sánchez no és investit el pròxim 5 de març, Podem continuarà amb la "mà estesa" per assolir un acord amb els socialistes. Errejón ha comparegut en roda de premsa al Congrés acompanyat de la plana major del grup parlamentari –menys Pablo Iglesias- per anunciar el trencament dels contactes, tot i que aquest dimarts, quan ja hi havia un acord entre el PSOE i C's anunciat, Podem mantenia la voluntat de seguir negociant amb els socialistes. Segons el número dos de Podem, el detonant ha estat el contingut de l'acord, que s'ha donat a conèixer aquest dimecres. "Hem llegit atentament el document", i "considerem que aquest acord va en el sentit contrari del que estàvem parlant a les meses de negociació", ha sentenciat en roda de premsa.  Considera que és un acord que "ataca les majories socials" i que està dissenyat per "esperar el PP". "Sembla que el PSOE ha elegit, i aquesta elecció no és compatible amb Podem", ha sentenciat, perquè busca que "el PP concedeixi una abstenció" i permeti la investidura de Sánchez. El número dos de Podem ha acusat el PSOE de "no voler" governar amb Podem i pretendre "figurants, i no socis". "Han fet una opció incompatible amb la possibilitat de fer un govern de canvi". Entre altres, Errejón ha denunciat que el document redactat entre el PSOE i C's "no deroga" la Llei Mordassa, ni busca una reforma de la Llei electoral per fer-la "proporcional" i que, per contra, "abarateix l'acomiadament i aposta per una tercera reforma laboral". Podem ja ha comunicat al PSOE, EU i Compromís que les dues reunions previstes per aquest dimecres –una bilateral amb el PSOE i la a quatre bandes amb tots- no se celebrarien.  En tot cas, Errejón ha apuntat que l'escenari es decanta per una "investidura fallida" perquè el PP ja ha dit que no pensa fer possible el govern de Sánchez i PSOE i C's només sumen 130 escons, lluny de la possibilitat de governar sense més suports.  Per aquest motiu, Podem espera que hi hagi un "segon temps" de negociació després del 5 de març i fins la data en què es convoquen automàticament les eleccions (2 de maig), i "estén la mà" per tornar a negociar amb els socialistes en un altre escenari.

Summary: Podem suspèn les negociacions amb el PSOE i lamenta que s'hagi "frustrat" l'oportunitat d'un govern d'esquerres


La portaveu de Cs, Lorena Roldán, ha rebutjat participar a la taula de diàleg que el Govern vol celebrar el desembre amb els partits catalans. En declaracions als mitjans, ha dit que la seva formació "va al Parlament, que és on hi ha representats tots els ciutadans i on hi ha de tenir lloc el diàleg". "Nosaltres no legitimarem el senyor Torra, que es dedica a emparar els violents", ha afirmat la dirigent taronja, que ha tornat a demanar al president de la Generalitat que expliqui si té relació amb els detinguts per presumpte terrorisme vinculats als Comitès de Defensa de la República (CDR). "Torra no està legitimat per parlar de diàleg quan es dedica a emparar i legitimar els violents", ha afegit, i l'ha instat a debatre a l'hemicicle i no en una cimera com la que el Govern preveu celebrar. Acompanyada de la líder de Cs a l'Ajuntament de Barcelona, María Luz Guilarte, Roldán ha explicat que han acordat reunir-se demà dijous amb el president del PPC, Alejandro Fernández, i la setmana que ve amb el primer secretari del PSC, Miquel Iceta, en el marc de les trobades que Cs impulsa per a un "pacte per Catalunya" contra l'independentisme. "Esperem que d'aquesta trobada en surti un gran pacte que sigui capaç de plantar cara al desafiament separatista i de donar resposta als grans reptes que tenim davant", ha dit.

Summary: Cs no anirà a la taula de diàleg que el Govern celebrarà amb els partits


El Gremi d'Hotels de Barcelona ha amenaçat de portar als tribunals l'augment de la taxa turística a la ciutat que ha aprovat el ple de l'Ajuntament. El president de l'associació, Jordi Mestre, s'ha oposat "rotundament" al recàrrec de fins a quatre euros i ha recordat que el sector hoteler paga 320 milions d'euros en impostos. Mestre ha demanat una millor gestió d'aquests recursos i ha plantejat que s'apliquin taxes similars en altres àmbits com el comerç, la restauració o el transport que també es beneficien de l'arribada de turistes. Tot plegat, en una roda de premsa en la qual ha fet balanç d'una temporada d'estiu "positiva" després d'un 2018 "complicat". Els hotels de Barcelona han registrat un increment del 5% del preu mitjà i de la facturació durant el juliol i l'agost en comparació amb l'any passat, una dada "positiva" però és un 8% inferior a la del 2017.  "El sector hoteler ha passat de ser el dimoni a ser el recaptador oficial de l'Ajuntament. Ens oposem absolutament a què s'apliqui aquest increment i, és més, anirem fins on calgui anar", ha assegurat Mestre.

Summary: El Gremi d'Hotels de Barcelona amenaça de portar l'augment de la taxa turística als tribunals


Els Mossos d’Esquadra han detingut un veí de València de 39 anys i de nacionalitat espanyola que va fugir amb el seu vehicle després de provocar un accident a l’AP-7 a Altafulla (Tarragonès). Els fets es remunten al 12 de setembre, cap a les nou del vespre, quan es va produir una col·lisió múltiple amb tres vehicles implicats i un remolc al punt quilomètric 233,5 de l’autopista, que va quedar tallada durant més de dues hores. Com a conseqüència del xoc, una persona va resultar ferida lleu i es van produir quantiosos danys materials, ja que un dels turismes implicats transportava un catamarà de competició que també va resultar malmès. Segons diversos testimonis, el vehicle que va causar l'accident va fugir sense aturar-se ni prestar cap auxili a les persones implicades. Tot apunta que circulava a una velocitat excessiva i que una maniobra seva va provocar el xoc múltiple, segons els Mossos. Per aquest motiu, el Grup de Recerca i Documentació (GRD) de l'Àrea Regional de Trànsit del Camp de Tarragona va obrir una investigació que va concloure el passat dimecres, 14 de setembre, amb la identificació i detenció del conductor que va causar el xoc.  L’home, de 39 anys, nacionalitat espanyola i veí de València va quedar arrestar com a presumpte autor d’un delicte de conducció temerària i omissió del deure de socors.  El detingut va quedar en llibertat després de declarar a la comissaria amb l'obligatorietat de presentar-se davant del jutjat d’instrucció de Vendrell quan sigui requerit.

Summary: Els Mossos detenen un conductor que va fugir després de provocar un accident a l’AP-7 a Altafulla


Coincidint amb la primera vista del judici per l'1-O, el 'Sense Ficció' de TV3 estrenarà aquest dimarts el documental 'Causa especial 20907/2017', dirigit per Jaume Roures i produït per Mediapro. Un total de 17 jutges, fiscals, juristes i catedràtics en dret penal i processal analitzen el "procés al procés" i com el sistema judicial, "cada cop més qüestionat", està resolent un conflicte polític. "La sentència està escrita i la realitat és que no els importa res el que pugui dir Europa o Estrasburg sobre la judicatura espanyola", ha dit Jaume Roures aquest divendres a la presentació del documental. El nom fa referència a la causa especial 20907/2017 oberta pels delictes de rebel·lió, sedició, desobediència i desordre públic contra els líders independentistes. El documental, amb guió de Lluís Arcarazo, analitza el llarg camí judicial iniciat fa una dècada amb el recurs del Tribunal Constitucional contra la reforma de l'Estatut d'Autonomia aprovat pel Parlament de Catalunya i votat en referèndum l'any 2006. Es fa un repàs a la sentència del 2010 que declarava inconstitucionals alguns articles de l'Estatut, amb la conseqüent eclosió del moviment independentista fins arribar al referèndum de l'1 d'octubre, la proclamació de la República i el judici contra 18 dels 25 polítics i líders socials encausats.  L'emissió coincideix amb el dia que la Sala Penal del Tribunal Suprem ha fixat la primera vista del judici del 1-O per debatre la competència del tribunal. El director del documental, Jaume Roures, ha confessat que el reportatge és "una mica dens" però que volien "donar-li al ciutadà elements perquè pugui seguir cada dia" les informacions sobre el judici. Una tesi "clara" "La tesi final que teníem clara abans de veure i viure els últims esdeveniments al Tribunal Suprem és que es desmunta el mite de que hi ha un súper tribunal a dit de gent blindada i reflexiva i que aprofundeix amb objectivitat tots els elements", ha dit Roures. El productor assegura que "no és així", i que la sentència "està escrita". "Com va passar amb Otegi, que es va tirar sis anys a la presó, aquí passarà el mateix i això no els hi traurà ningú", ha dit Roures. La directora del Sense Ficció, Montse Armengou, ha dit que responen amb "professionalitat" els atacs que està rebent TV3 pel tipus d'informació sobre els esdeveniments polítics dels últims mesos. Al seu parer, el documental "endreça" reflexions amb juristes "tan independentistes com no" però que plantegen tots una pregunta: "per què estan resolent els jutges el que potser hauria d'haver resolt la política".  Així mateix, Armegou ha sentenciat que la resposta "és clara per no dir dramàtica". "Si el desig d'independència es considera delicte és evident que no ho poden resoldre els polítics, és cosa de jutges. M'atreviria a dir que és cosa d'homes". El documental fa una dissecció, sense contemplacions, d'una judicatura "cada vegada més qüestionada", per episodis com els 'whatsapps' del portaveu del PP al Senat, Ignacio Cosidó. Qüestiona una judicatura "esbiaixada", també pel que fa a la representació de gènere.

Summary: Una vintena de jutges, fiscals, juristes i catedràtics analitzen la causa del procés en un documental de Mediapro


La formació Lliures ha anunciat que dona suport a la candidatura de Manuel Valls a l'alcaldia de Barcelona per als comicis locals del maig vinent. La decisió s'ha pres en assemblea, i un 67% dels assistents hi han votat a favor. Lliures participarà en la llista de Valls i en l'elaboració del programa. D'altra banda, la formació ha avaluat la política de pactes municipals per a tot Catalunya. Fonts del partit afirmen que s'estan tancant llistes a diferents municipis. A més, també s'ha aprovat que Lliures es presenti a les eleccions europees amb una candidatura departits centristes d'Espanya. Lliures, que afirma que ja compta amb mig miler de militants i simpatitzants, es defineix com una força catalanista de centre, que advoca per "una Catalunya autònoma plena" fent front a l'independentisme i al populisme d'esquerres i dretes.

Summary: El partit Lliures dona suport a la candidatura de Manuel Valls a l'alcaldia de Barcelona


Una jove de 21 anys de Vic va caure per un terraplè d'uns vuit metres del carrer Bellmunt de Torelló durant el Carnaval de Terra Endins la nit de dissabte, segons han informat els Bombers de la Generalitat. La noia va anar a parar al riu Ges i va rebre forts cops al cap com a conseqüència de la caiguda. Durant el rescat al riu, els Bombers van comptar amb el suport dels GRAE en una maniobra difícil, per l'orografia del terreny, i on calia evitar possibles lesions a la víctima. Els serveis d'emergències van traslladar la jove ràpidament a la Vall d'Hebron, on encara continua ingressada a la Unitat de Cures Intensives. Segons fonts de l'hospital, l'estat de la pacient és greu, però la seva evolució és positiva.

Summary: Una noia cau per un terraplè durant el Carnaval de Torelló i acaba hospitalitzada a la UCI de la Vall d'Hebron


La comissió d'Urbanisme de Girona ha donat llum verd al pla especial que permetrà a l'estudi olotí RCR crear un centre de recerca en arquitectura i paisatge a la Vall de Bianya (Garrotxa). El centre se situarà a la finca La Vila i la voluntat dels seus artífexs és que la investigació que s'hi faci tingui una interacció contínua amb l'entorn. "Volem obrir les portes a un nou món de creativitat compartida que abraci diferents disciplines", explica l'arquitecta d'RCR Carme Pigem. El pla especial que s'ha aprovat aquest dijous permet que l'estudi pugui tirar endavant les diferents peces del projecte. D'entrada, s'habilitarà un aparcament a la finca i se'n reconvertiran els antics magatzems en laboratoris d'arquitectura. Pigem subratlla que, de fet, l'estudi ja "dona per obert" el centre de recerca, perquè La Vila "ja transmet poder sentir el llegat i el potencial de la història i el paisatge". El projecte inclou actuacions singulars, com ara estances temporals associades a l'aigua, l'aire i la terra o edificacions lleugeres vinculades amb l'entorn (com el pavelló de paper, que es farà amb fusta vinguda del Japó).

Summary: Urbanisme dona llum verda al projecte d'RCR per crear un centre de recerca d'arquitectura i paisatge a la Vall de Bianya


La demarcació de Lleida ha registrat aquest estiu més incendis però menys hectàrees cremades. Aquest reducció en l'impacte final ha estat possible gràcies a les tasques de prevenció i a "un primer atac més contundent" que ha comptat amb la intervenció d'un elevat nombre d'efectius des d'un primer moment, que ha permès controlar més ràpid el foc i evitar la seva propagació i simultaneïtat. Ho ha explicat aquest dilluns el director general de Prevenció, Extinció d'Incendis i Salvaments, Juli Gendrau. Concretament, l'estiu de 2017 s'han registrat a l'Àrea Regional de Lleida 47 incendis mentre que l'estiu de 2016 se'n van comptabilitzar 21. Tot i això, mentre l'estiu passat es van cremar 900 hectàrees fruit d'aquests focs, aquest estiu l'afectació s'ha reduït fins a les 336 hectàrees. "Estem per sota de la mitjana tot i haver tingut un estiu bastant dur i tot i tractar-se d'una campanya complicada a causa de la sequera i la falta de pluges", ha reconegut el cap d'Agents Rurals a Lleida, Llorenç Ricou. La reducció de la superfície cremada del 2016 al 2017 també s'explica perquè l'estiu passat un sol incendi va cremar 717,35 hectàrees, més de la meitat conreus i la resta, arbrat, matollar i pastures. Es va originar el 19 de juliol de 2016 a Vallbona de les Monges (Urgell) a causa d'una revifada d'un altre foc causat per un nen amb un petard la nit de Sant Joan. Ricou ha explicat que dels incendis aquest estiu a Lleida, el més important va ser el d'Artesa de Lleida (Segrià) del 17 de juny, en què es van cremar 92 hectàrees de terrenys agrícoles situats entre l'AP2 i la carretera LV-7021. El foc va afectar sobretot de camps de palla on les flames es van estendre amb rapidesa, però no van afectar cap construcció ni hi va haver cap ferit. També ha fet referència a l'incendi agrícola que es va originar el 8 de juliol a Oliola (Noguera). El fum va afectar un tram de la C-14 i es va produir un accident al quilòmetre 110 d'aquesta carretera comarcal, en què va morir una menor i sis persones més van haver de ser ateses pel SEM. El cap dels Agents Rurals ha informat que el 30% dels 47 incendis que han tingut lloc aquest estiu a Lleida (14) han estat originats per una línia elèctrica, la majoria d'ells relacionats amb l'avifauna. Sis incendis han estat causats per un llamp, la majoria d'aquests al Pirineu.  Per la seva banda, el director general d'Agents Rurals, Marc Costa, ha demanat la màxima precaució perquè Catalunya segueix en risc alt d'incendi ja que el terreny segueix encara molt sec. Costa ha destacat com a punt positiu que, des de l'any 2012, s'han reduït un 64% els incendis forestals a causa de la sega i com a punt negatiu ha alertat del perill de les burilles que se segueixen tirant al medi. Tot i que a la demarcació de Lleida només un dels incendis d'aquest estiu es va originar per una burilla, a la resta de Catalunya una burilla ha estat la causa de focs tan importants com el d'Avinyó o el de Sant Fruitós de Bages. Els Bombers han atès en total a Catalunya 20.363 serveis, amb una clara tendència a l'alça de salvaments en medi natural, com ara rescats de muntanya o recerca de persones perdudes. Aquesta xifra suposa un 10,6% més de serveis que l'any anterior i concretament un increment del 6,1% en incendis de vegetació agrícola, 11,2 en incendis urbans i 16,2%  en incendis forestals. El cap de la Regió d'Emergències de Lleida dels Bombers, Jordi Solà, ha especificat que en aquest territori els Bombers han dut a terme 484 serveis en total (253 vegetació, 79 forestal i 152 urbana), la majoria d'ells al Segrià, amb 178 en total, però en general també al sud de la regió d'Emergències i també a la Noguera, ja que han estat les zones més seques.  Pel que fa al Parc de Bombers de Torà (Segarra), que no té llum des de dimarts, Gendrau assegura que s'estan fent gestions per solucionar aquest problema "en molt breu". Reconeix que actualment es proveeixen de llum amb un grup electrogen i que la companyia va tallar la llum per problemes administratius i de gestió de comptadors.

Summary: Lleida registra més incendis aquest estiu però menys hectàrees cremades


El diputat d'ERC al Congrés Gabriel Rufián ha pronosticat aquest diumenge que el resultat de les eleccions municipals a Barcelona serà "molt similar" al del 28-A, alhora que ha admès que "anirà frec a frec". Rufián ha arribat al pavelló de l'Estació del Nord de Barcelona al voltant de dos quarts de nou del vespre i ha avisat que això "just acaba de començar". Rufián s'ha mostrat molt content pels presos de l'1-O però ha recordat que han de seguir els resultats electorals des d'una cel·la d'un centre penitenciari "mirant una televisió minúscula". "Estaran molt contents perquè després de molts mesos allà, podran tenir una alegria, com sembla que tindrem", ha apuntat. El diputat ha arribat al punt on l'equip de campanya d'ERC de les municipals i europees segueix els resultats electorals.

Summary: Rufián confia que el resultat de les municipals a Barcelona serà "molt similar" al del 28-A: "anirà frec a frec"


L'Audiència de Girona ha jutjat un home que s'enfronta a 25 anys de presó per voler cremar l'exparella i dues dones més ruixant-les amb gasoil. Els fets van tenir lloc el 12 de setembre de l'any passat en un bar de Riells i Viabrea (Selva). El fiscal sosté que el processat, un maurità de 42 anys, va treure's un encenedor després d'abocar el combustible damunt les dones i no va deixar en cap moment d'amenaçar que les mataria. L'home ha negat els fets al judici. Ha admès que duia l'ampolla, però que el líquid s'havia vessat de manera accidental mentre es barallava perquè li impedien l'entrada al local. A més, també ha declarat que l'encenedor no era seu. Una versió que xoca frontalment, però, amb la que han explicat tant les víctimes com diversos testimonis. Tots han coincidit a dir que el processat estava molt alterat, que va anar al bar amb intenció de calar foc a les dones i que no deixava de proferir amenaces mentre intentaven reduir-lo.

Summary: S'enfronta a 25 anys de presó per voler cremar l'exparella i dues dones més ruixant-les amb gasoil a Riells i Viabrea


La Comissió Nacional dels Mercats i la Competència (CNMC) ha incoat un expedient sancionador contra la companyia espanyola Telefónica pel presumpte incompliment de les seves obligacions d'oferir espai en les seves centrals de distribució de senyal als competidors del mercat. L'obertura de l'expedient sancionador no prejutja el resultat final de la investigació, segons adverteix el regulador. La CNMC assegura que té ''indicis suficients'' per pensar que la Telefónica ''podria haver incomplert les obligacions'' que té imposades d'acord en la seva posició com operador ''amb poder significatiu de mercat'' en els mercats majoristes de banda ampla i en l'oferta d'accés al bucle d'abonat. La instrucció finalitzarà en un període màxim de 12 mesos.  Un cop finalitzat el procés d'instrucció, la resolució final podria acabar, si es demostren els indicis, en una ''infracció administrativa molt greu'' tipificada en els articles 76.12 de la Llei general de Telecomunicacions.  Telefónica, com companyia dominant del sector, té l'obligació de facilitar espais i accessibilitat als competidors que necessiten prestar serveis als seus abonats des dels centres de connexions de telecomunicacions que són propietat de Telefónica.

Summary: Competència obre un expedient sancionador contra Telefónica per presumpte incompliment d'obligacions als competidors


El Síndic de Greuges, Rafael Ribó, ha presentat el quart informe anual sobre transparència, accés a la informació pública i bon govern, corresponent a l’any 2018, en què destaca un "estancament" en la posada en marxa de la Llei de transparència. "El primer informe assenyalava com s'aplicaria, el segon indicava l'impuls que s'havia pres, el tercer vam dir que semblava que es frenava, i el quart indica que hem frenat, hem alentit", ha lamentat Ribó. Per aquest motiu ha defensat l'inici d'un nou mandat en les corporacions locals el juny de 2019 com una "oportunitat" dels consistoris per fer un "canvi cultural" amb "voluntat política" per "assumir el compromís d'analitzar necessitatsi planificar actuacions per donar compliment a la Llei en un futur immediat". Ribó ha defensat la transparència "per participar, per fomentar la cultura democràtica, per combatre la corrupció, per donar eines de debat sobre afers públics que es vulguin desenvolupar". Compleixen de manera generalitzada les obligacions de publicitat la major part dels departaments de l'Administració de la Generalitat (84%), però només el 34,8% dels ajuntaments de poblacions de més de 50.000 habitants.  En els municipis més petits el compliment és "molt limitat o pràcticament inexistent". També ha destacat que quatre anys després de l'entrada en vigor de la llei hi ha 787 ajuntaments que presenten un incompliment greu (165) o ampli (622) en la publicació dels continguts essencials de la llei. Pel que fa al dret d'accés a la informació pública, l'informe indica que persisteix la manca de resposta a les peticions d'informació. També constata l'absència d'un reglament de desplegament de la llei. El qüestionari fet arribar a les administracions per dur a terme l'informe ha estat contestat en el 89% dels casos, una xifra superior al 78% de l'any anterior. Preguntat pel seu mandat, que va acabar el febrer del 2019, Ribó ha dit que li va comunicar al president del Parlament de Catalunya en el moment oportú, el febrer del 2019. Ara "depèn que el legislador que és l'únic que ho pot fer, que posi en marxa la renovació d'una munió d'organismes, alguns porten pendents dos anys i mig, altres vora 15 anys".

Summary: El Síndic denuncia un "estancament" en el desenvolupament de la Llei de transparència


El Ministeri de Foment ha iniciat les obres de rehabilitació superficial i estructural del ferm de l'autovia A-2 en el tram comprès entre la Panadella i Esparreguera, bàsicament a la comarca de l'Anoia. La inversió prevista per aquestes obres suma 16 milions d'euros i els treballs s'executaran en torns de 24 hores de dilluns a dijous. Es tracta d'un tram d'autovia que té un trànsit de fins a 4.000 vehicles al dia, dels quals prop de 8.000 són pesats. Les obres permetran renovar les característiques superficials del ferm –importants a l'hora d'aconseguir una adherència adequada- i corregir els deterioraments estructurals que presenta el ferm a causa de l'intens trànsit de camions. Les obres finalitzaran al desembre de 2018 "si no sorgeixen incidències durant l'execució". Foment indica que els desviaments estaran senyalitzats.  En concret, les obres consistiran en augmentar el ferm actual amb una nova capa de rodament de tres centímetres. Aquesta acció es farà en totes dues calçades en una superfície de 1.145.000 metres quadrats. D'altra banda, al carril dret, que s'utilitza majoritàriament pel trànsit pesat, s'hi faran recomposicions amb un gruix aproximat de 15 centímetres, en una longitud de 79,3 quilòmetres entre les dues calçades.

Summary: Foment inverteix 16 MEUR per millorar el ferm de l'A-2 entre la Panadella i Esparreguera


Sant Boi de Llobregat ha donat el tret de sortida al Mes de la Carxofa que durant tot el març oferirà una àmplia oferta d'activitats de gastronomia i lleure vinculades al principal producte de l'agricultura local. Un any més, el plat fort del conjunt d'activitats programades serà una edició més, la 17ª, de la tradicional Carxofada que se celebrarà el 20 de març a la plaça de l'Ajuntament i la rambla de Rafael Casanova. L'alcaldessa del municipi, Lluïsa Moret, ha recordat que Sant Boi és el municipi del Baix Llobregat amb més producció de carxofes per davant del Prat de Llobregat i que el consistori està treballant perquè aquesta hortalissa s'identifiqui com un element de la identitat de Sant Boi.  Tot i que la carxofa del Baix Llobregat, una de les de més qualitat de les que es produeixen a l'Estat, s'associa més al Prat de Llobregat, l'Ajuntament de Sant Boi treballa perquè aquesta hortalissa sigui també un element indissoluble de la identitat del municipi. Per aconseguir-ho, aquest març se celebrarà una nova edició del Mes de la Carxofa, que compta amb la col·laboració de la Cooperativa Agrària Santboiana i el Parc Agrari del Baix Llobregat i que durant tot el mes oferirà una àmplia oferta d'activitats de gastronomia i lleure per a tots els públics. El Mes de la Carxofa  Al llarg del mes, una llarga llista de bars i restaurants locals oferiran en el marc de la campanya menús de degustació, plats, tapes o entrepans amb la carxofa com a ingredient principal. Del 10 al 20 de març, una dotzena més de restaurants protagonitzaran la Ruta de la Tapa de la Carxofa (tapa-carxofa-quinto). El Mercat de Pagès, les biblioteques, els mercats municipals, la cooperativa social SomBici, les associacions de comerciants o la fruiteria Collita Pròpia s'hi sumen amb altres propostes.  Entre els plats que es podran degustar hi ha, per exemple, un urimaki de tempura de carxofa, un trinxat santboià de carxofa amb botifarra de perol, un arròs de sèpia amb carxofa, un caneló de bacallà i carxofa o, de postres, un muffin de maduixa i carxofa.  17ª edició de la Carxofada La tradicional Carxofada, que enguany arriba a la 17a edició, tindrà lloc el dia 20 de març a la plaça de l'Ajuntament i la rambla de Rafael Casanova. Enguany canvia de format per oferir un menú gastronòmic de cinc plats (al preu de 10 euros) que els restaurants de Degusta Sant Boi cuinaran de manera conjunta i en directe. Durant tota la jornada s'organitzaran moltes altres activitats, com ara una sortida amb bicicleta a un camp de carxofes o una 'showcooking'.  Carxofa d'Or  Durant l'acte de presentació del mes de la Carxofa que s'ha fet aquest divendres, el director de la revista Cuina, Josep Sucarrats, ha rebut la Carxofa d'Or, un guardó que distingeix persones que contribueixen a promoure la carxofa de Sant Boi a través dels mitjans de comunicació. Anteriorment havien rebut aquest premi els periodistes Andrés Montes (2008) i Espartac Peran (2011).

Summary: Sant Boi de Llobregat reivindica la carxofa com un valor de l'agricultura i la gastronomia de la ciutat


La CUP planteja convertir les properes eleccions catalanes en una Declaració Unilateral d'Indepedència (DUI), en cas que triomfin les formacions independentistes. L'esquerra anticapitalista ha fet pública aquest dimecres la seva proposta de procés constituent, que preveu unes eleccions "plebiscitàries i constituents" d'aquí a 16 mesos. "Si guanyen els partits independentistes, el Parlament es transformarà en Assemblea Constituent", descriu el document que han presentat a la seu nacional. El resultat d'aquests comicis "s'interpreta com una DUI", insisteixen. El procés constituent hauria començat molt abans, amb la creació d'un Fòrum Social Constituent, que agruparia les entitats de la societat civil i debatria sobre els set principals temes de la futura Constitució. De fet, la CUP pretén que les propostes d'aquest fòrum se sotmetin a un referèndum múltiple perquè la ciutadania s'hi posicioni abans de les eleccions constituents. El Fòrum Social Constituent faria dues propostes de cadascun dels set temes a debat. Les 14 idees resultants se sotmetrien a un "referèndum múltiple vinculant" per tal de marcar el camí a seguir per l'Assemblea Constituent (Parlament), l'encarregada formalment de redactar la proposta de Constitució de la República Catalana. La CUP vol que els set temes que debati la ciutadania siguin: Principis i elements constitutius de la República; Drets, deures i garanties; Participació ciutadana i organització política de la República; Organització territorial; Model econòmic; Recursos naturals, medi ambient i territori; i Relacions internacionals i cultura de la pau. Aquest Fòrum estaria integrat pel "màxim nombre de moviments socials i entitats possible", incloent-hi tants als independentistes com a aquells que no siguin necessàriament independentistes, "però volen transformar la societat actual". Un cop madurats els debats, els representants del Fòrum es reunirien "en un moment concret" per acordar dues propostes de cada àmbit temàtic, precisament aquelles que se sotmetrien al referèndum múltiple vinculant. L'esquerra anticapitalista vol que el referèndum arribi abans de les "eleccions plebiscitàries i constituents" per tal que el nou Parlament assumeixi com a pròpies les propostes acordades per la societat civil a l'hora de redactar la Constitució. En la proposta de la CUP, les properes eleccions catalanes s'interpretarien, de facto, com una DUI en cas que guanyessin els partits independentistes. Immediatament després de les eleccions entrarien en vigor les tres lleis de desconnexió, la de la hisenda pròpia, la de la seguretat social i la de transitorietat jurídica. El nou Parlament no estaria sotmès a cap llei anterior ni a cap tribunal de l'estat espanyol i s'encarregaria d'elaborar la proposta de Constitució. Amb la ratificació ciutadana de la Constitució a través de referèndum s'arribaria al final del procés constituent. Poder popular La premissa bàsica de la proposta que fa la CUP és atorgar el protagonisme principal del procés a la ciutadania. El Fòrum Social Constituent –i la Plataforma prèvia que hauria d'englobar a les entitats- és la màxima expressió d'aquesta participació ciutadana. "El poder absolut ha de ser del poble", ha explicat la diputada Gabriela Serra durant la presentació del document. Segons ella, la societat civil tindrà "poder il·limitat i no restringit ni sotmès a cap norma jurídica ni nacional ni estrangera", fet pel qual podrà prendre les decisions que cregui oportunes en cadascun dels set àmbits de debat. El Fòrum Social estaria integrat per entitats plurals de la societat civil i tindria un element corrector de gènere per implicar-hi a les dones. "La futura República Catalana serà feminista o no serà", ha explicat la presidenta del grup parlamentari de la CUP, Mireia Boya. A més del component de gènere, també n'hi hauria d'haver un altre de territorial, ja que la CUP vol que els debats estiguin descentralitzats arreu del territori. Les decisions que es prenguin en aquest espai de debat serien "vinculants". El referèndum múltiple sobre les 14 principals propostes és, en aquest sentit, l'eina que comprometria a les institucions. Per això, les diputades de la CUP han ressaltat que caldria el compromís explícit del Parlament i del Govern a respectar les votacions i assumir-les en la redacció de la Constitució. La CUP no posa límits estrictes a la definició d'aquesta primera fase constituent i reconeix que, en funció de les decisions que prengui l'Estat, podria durar més dels 16 mesos que resten per complir el termini fixat pel full de ruta acordat entre JxSí i la CUP.  Més del 50% dels vots? Amb el referèndum múltiple –que la CUP no especifica si hauria de ser convocat pel Govern, pel Parlament o per la societat civil- s'arribaria al final de la primera fase del procés constituent. La segona s'iniciaria amb les eleccions al Parlament. "Unes eleccions autonòmiques convencionals que es transformaran en constituents en el moment en què guanyi el sí a la independència. D'alguna manera es tracta d'una declaració unilateral d'independència de facto", ha explicat Boya. L'esquerra anticapitalista no ha pres una determinació encara sobre el percentatge de vot que caldria per considerar que l'independentisme ha guanyat les eleccions. En el document que ha presentat aquest dimecres, simplement s'apunta a una victòria electoral dels partits que defensin la independència. El passat 27-S la CUP sí va parlar obertament de la necessitat que l'independentisme superés el 50% dels vots per poder declarar la independència. "Aquestes eleccions les considerem com la ratificació del mandat que ja tenim des del 27-S", ha expressat Boya, contrària a entrar ara en el debat sobre si cal assolir el 50%+1 dels vots. Limitat paper de la comissió del procés constituent  La intenció de la CUP és "accelerar" el procés constituent. Els 18 mesos inicialment previstos per "desconnectar" de l'estat espanyol van corrent i l'esquerra anticapitalista és conscient de la quantitat de feina que encara resta per fer. Per això, confien en començar a impulsar la primera fase del procés constituent després de setmana santa. En la seva proposta, aquesta primera fase comença amb una campanya informativa per tal d'explicar a la ciutadania què es pretén fer. A partir d'aquí, les entitats que ho desitgin –i també els partits polítics- s'agruparien en una plataforma ciutadana que coordinaria tot el procés. Gabriela Serra, vicepresidenta de la comissió d'estudi del procés constituent, ha explicat que el paper de la comissió parlamentària no serà el de guiar el procés. Serra ha recordat que ja existeix una majoria parlamentària –expressada en la declaració del passat 9 de novembre- que parla de l'obertura d'un procés constituent al carrer. Per això, el camí cap al Fòrum Social Constituent que proposa la CUP no començaria un cop la comissió d'estudi acabés la seva feina i redactés unes conclusions. En opinió de la CUP la feina d'un i altre espai de debat ha de transcórrer en paral·lel i l'opinió dels experts que compareguin al Parlament podria servir per anar modulant l'espai de debat ciutadà.

Summary: La CUP planteja que les properes eleccions catalanes s'interpretin com una DUI si guanya l'independentisme


L'ANC i l'Organització de les Nacions i Pobles No-Representats (UNPO) han registrat un informe sobre "el declivi dels drets humans a Espanya" per a la Revisió Periòdica Universal (RPU) al Consell de Drets Humans de les Nacions Unides. Aquest òrgan, que té com a objectiu vigilar si els estats membres compleixen els seves obligacions en relació als drets humans, revisarà la situació espanyola el 22 de gener del 2020. En aquest document es posa l'accent en la "persecució" de representants polítics i activistes catalans a l'Estat espanyol, així com de personalitats culturals. Segons informa l'ANC, se centra en les "vulneracions" a diversos drets humans i es demana la implementació "immediata" de la petició feta al govern espanyol per part del grup de treball de l'ONU de Detencions Arbitràries d'alliberar els polítics empresonats. Entre els drets que l'ANC i l'UNPO denuncien que es vulneren a l'Estat hi ha el dret a un judici just, al dret a reunió i manifestació, al dret de participació pública, al dret a la llengua i al dret a la llibertat i la seguretat de la persona, inclosa la prohibició de detenció arbitrària. El gener del 2020 tindrà lloc el plenari de l'RPU amb les revisions formals i la situació concreta d'Espanya es revisarà el 22 de gener, quan l'Estat respondrà sobre les conclusions a les que arribi el Consell. Segons l'ANC, s'ha elaborat aquest informe per el "declivi" dels drets humans a Espanya recollits a la Declaració Universal dels Drets Humans, i posen èmfasi en la "violació de drets civils i polítics" del Pacte Internacional de Drets Civils i Polítics, que recorden que Espanya ha signat i ratificat.

Summary: L'ANC i l'UNPO registren un informe a l'ONU sobre "el declivi de drets a Espanya" i demanen l'alliberament dels presos